22-vuotias suomalainen kertoi äidilleen tulleensa ryöstetyksi Espanjassa. Sen jälkeen hänestä ei ole kuulunut mitään.

Porilainen Sari Mattila huolestui, kun hänen tyttäreltään tuli viime viikon tiistai-iltana kello kuudelta viesti Espanjasta.

Viestissä luki äidin mukaan ”JOKU VARASTI MUN PASSIN JA LAUKUN JA RAHAT JA PUHELIME ne suuttu kun halusin lahtea Suomeen”.

Äiti kertoo, että hänen 22-vuotias tyttärensä Jessica Anja Carolina Mäntyniemi oli omien sanojensa mukaan ryöstetty maanantaina.

Viestin jälkeen Jessicasta ei ole äidin mukaan kuulunut mitään. Hän oli hankkinut Lissabonin kautta lentolipun Suomeen. Puhelimen mukana katosivat sähköiset lentoliput.

Tyttären olisi pitänyt jo saapua Suomeen.

– Viesti oli lähetetty joltain Espanjan koneelta, kun siinä ei ollut ä-kirjaimia, äiti pohtii.

Sari Mattila on huolissaan, mitä tyttärelle on tapahtunut.

Tytär on nelilapsisen perheen toiseksi vanhin. Äiti kertoo, että hän on matkustanut nelisen kuukautta maailmalla.

Perheelleen tytär on kertonut olevansa ystäviensä luona Espanjan Aurinkorannikolla.

– Hän on vähän sellainen sinisilmäinen. Sanoo, ettei minulle mitään tapahdu.

Äidin mukaan tytär on sanonut osaavansa englantia ja espanjaa.

Kun Jessicasta ei kuulunut viestin jälkeen mitään, äiti otti yhteyttä yleiseen hätänumeroon. Sieltä neuvottiin olemaan yhteydessä ulkoministeriöön.

Äiti-Mattila aikoo tehdä poliisille katoamisilmoituksen. Se onnistuu vasta maanantaina virka-aikana.

– On niin painajaismainen tilanne, että päätin ilmoittaa asiasta Facebookissa. Ajattelin, että käytetään hyväksi joukkovoimaa.

Sari Mattilan mielessä on pyörinyt kaikenlaisia vaihtoehtoja, mitä tyttärelle on voinut tapahtua. Äidin mukaan taustalla on ihmissuhdesotkuja. Tyttären piti mennä Espanjassa naimisiin, mutta hanke kariutui.

– Ihmettelen viestin monikkomuotoa: ne suuttuu. Painostetaanko häntä jotenkin, onko mustasukkaisuusdraamaa.

Sari Mattila haluaisi matkustaa Aurinkorannikolle selvittämään asiaa, jos se olisi taloudellisesti mahdollista.

Ulkoministeriö vahvistaa Ilta-Sanomille, että suomalainen on kateissa Espanjan Aurinkorannikolla.

Suomalaisen naisen katoamisesta Espanjan Aurinkorannikolla kertoi ensin Iltalehti.